b'\n_START_ARTICLE_\nVoldemar Miller\n_START_PARAGRAPH_\nVoldemar Karl Miller (7. veebruar 1911 \xe2\x80\x93 26. aprill 2006) oli eesti ajaloolane, raamatuteadlane, lastekirjanik, arhivaar, kodu-uurija, koolinoorte kodu-uurimise eestvedaja.\n_START_SECTION_\nElulugu\n_START_PARAGRAPH_\nMiller s\xc3\xbcndis Saaremaal Kihelkonna vallas Tagam\xc3\xb5isas._NEWLINE_Ta l\xc3\xb5petas 1929. aastal Saaremaa \xc3\x9chisg\xc3\xbcmnaasiumi, \xc3\xb5ppis aastatel 1930\xe2\x80\x931950 vaheaegadega Tartu \xc3\x9clikoolis ning l\xc3\xb5petas selle ajaloo-keeleteaduskonnas 1950. aastal. _NEWLINE_Ta t\xc3\xb6\xc3\xb6tas aastatel 1930\xe2\x80\x931932 ajalehe Meie Maa toimetuses Kuressaares ning 1937\xe2\x80\x931944 ametnikuna ja 1944\xe2\x80\x931950 \xc3\xbclemana praeguses Ajalooarhiivis. Siis p\xc3\xb5genes ta repressioonide eest Virumaale ja t\xc3\xb6\xc3\xb6tas 1950\xe2\x80\x931952 seal kaevurina K\xc3\xa4va kaevanduses. _NEWLINE_Miller alustas 1952. aastal \xc3\xbcle viie k\xc3\xbcmnendi pikkust t\xc3\xb6\xc3\xb6d Eesti teadusraamatukogudes \xe2\x80\x93 1952\xe2\x80\x931977 ENSV TA Teadusliku Raamatukogu baltika ja haruldaste raamatute osakonnas ning 1978\xe2\x80\x931996 Eesti NSV Riiklikus Raamatukogus, praeguses Eesti Rahvusraamatukogus._NEWLINE_Miller avaldas 1935. aastast arvukalt teaduslikke ja populaarteaduslikke artikleid ajaloo, kultuuri- ja kirjandusloo, raamatuteaduse ja kodu-uurimise alal. Ta esindas eesti raamatuteadust ja kodu-uurimist konverentsidel Eestis ja v\xc3\xa4lismaal ja osales "Tallinna ajaloo" koostamisel. Ta oli mitmete lasteraamatute ja l\xc3\xbchijuttude autor._NEWLINE_Voldemar Miller oli Eesti Kirjanike Liidu vanim liige ning auliige paljudes seltsides ja \xc3\xbchingutes. Tema pikka ja viljakat elut\xc3\xb6\xc3\xb6d tunnustati Riigivapi IV klassi teenetem\xc3\xa4rgiga (1996) ja teiste autasudega.'